Dansk Folkepartis måde at forvalte sin enorme succes ved torsdagens folketingsvalg imponerer bestemt ikke politisk kommentator Hans Engell.

Partiet har siden valget været ude med flere forskellige meldinger - blandt andet om, hvorvidt de har ultimative krav til at gå med i en eventuel regering, og hvilke krav det i givet fald ville være.

- Hvis jeg skal sige det ligeud, så synes jeg, at Dansk Folkeparti - som normal er et tip-top professionelt parti - har håndteret forløbet helt amatøragtigt, siger Engell.

Blandt andet har Søren Espersen, en af partiets profiler, udtalt sig om partiets ønsker for offentlig vækst, som siden er blevet dementeret af partiformand Kristian Thulesen Dahl.

- I det hele taget er det i strid med normal forhandlingsdeltagelse på det niveau, vi taler om, at Dansk Folkeparti har en hel håndfuld af forskellige politikere, der udtaler sig om forhandlingspositionerne. Messerschmidt udtaler sig om grænsebomme og EU. På en måde gør han forhandlingerne meget sværere.

- Vi havde Søren Espersens udtalelser med de ufravigelige krav, og nu er Peter Skaarup også på banen.

Kun Thulesen kan udtale sig

Hans Engell gør opmærksom på, at partiet, der ellers har gjort sig bemærket som enormt topstyret, er i gang med at ødelægge partiledelsens arbejde med forhandlingerne nedefra.

- Når man forhandler på det niveau, så er det partilederen, der udtaler sig, og alle de andre klapper i.

- På en eller anden måde er det undergravende for den autoritet, der skal være omkring partilederen. Det er Kristian Thulesen Dahl, der er valgets store sejrherre, så skal Messerschmidt, der ikke engang er i Folketinget ikke til at udtale sig.

Har ikke gjort op med sig selv

I bund og grund kan de mange udmeldinger være et tegn på, at DF'erne ikke er enige om, hvad de mange mandater skal bruges til.

- Jeg spørger mig selv, om det i virkeligheden er et udtryk for, at Dansk Folkeparti ikke har gjort op med sig selv, om de skal gå i regering eller ej.